Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 3 Pv 453/14/2202	Galanta, 21.7.2014
EEČ : 2-17-229-2014

U Z N E S E N I E

Trestná vec:	obvinený XXXXX  
Prečin:	Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Galanta
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 20. marca 2014 bola v Seredi na ulici XXXXX v rodinnom dome XXXXX súpisného čísla XXXXX a v rodinnom dome súpisného čísla XXXXX na základe príkazu Okresného súdu Skalica č. XXXXX Národnou XXXXX, XXXXX Bratislava vykonávaná domová prehliadka, pri ktorej v čase okolo 09.50 hod. bola ako stopa č. 2 zaistená krabica od cigár Vor Men, čierno zlatej farby v ktorej sa nachádzala sušina zelenej farby a 1 ks igelitový sáčok s tlakovým uzáverom s obsahom zelenej sušiny, ktoré XXXXX neoprávnene prechovával pre vlastnú potrebu a ktoré stopy boli následne zaslané na expertízne skúmanie na Kriminalistický a expertízny ústav Policajného zboru Bratislava, kde bolo zistené, že stopa č. 2 v predloženom plastovom vrecku s tlakovým uzáverom (Expertíznym ústavom označená 2-1) obsahovala konope s hmotnosťou 425 mg a koncentráciou 13,0 % hmotnostných THC, obsahujúce 55 mg THC čo zodpovedá dvom obvykle jednorazovým dávkam drogy a stopa č. 2 v predloženom plastovom vrecu (Expertíznym ústavom označená 2-2) obsahovala konope s hmotnosťou 167 mg a koncentráciou 7,0 % hmotnostných THC, obsahujúce 12 mg THC, čo zodpovedá jednej obvykle jednorazovej dávke drogy, pričom tetrahydrokanabinol (THC) a rastliny rodu Cannabis (konopa) sú zaradené v zmysle zákona Národnej rady Slovenskej republiky č. 139/1998 Z. z. o omamných látkach, psychotropných látkach a prípravkoch v znení neskorších predpisov do I. skupiny omamných látok.

Podľa §216 odsek 2 Trestného poriadku je určená obvinenému skúšobná doba v trvaní 12 mesiacov.
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením povereného príslušníka Okresného riaditeľstva PZ v Galante, Obvodné oddelenie XXXXX ČVS: XXXXX zo dňa 11.06.2014 bolo vznesené obvinenie XXXXX za prečin nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 171 ods.1 Trestného zákona na tom skutkovom základe, ako je to uvedené vo výrokovej časti tohto uznesenia.
   
	Po preskúmaní spisového materiálu som dospela k záveru, že v predmetnej veci sú splnené zákonné podmienky na rozhodnutie o podmienečnom zastavení trestného stíhania podľa § 216 Trestného poriadku, podľa ktorého je možné podmienečne zastaviť trestné stíhanie v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, ak obvinený s týmto postupom súhlasí, k trestnému činu sa priznal, škodu v plnom rozsahu uhradil, resp. urobil iné opatrenie smerujúce k náhrade škody a vzhľadom na doterajší život obvineného ako aj na okolnosti prípadu možno dôvodne takéto rozhodnutie považovať za dostačujúce.
            
	V predmetnej veci sa obvinený k spáchaniu skutku v plnom rozsahu priznal a uviedol, že býva v Seredi na ulici Vážskej č. 1908/80 na prvom poschodí rodinného domu a zúčastnil sa domovej prehliadky, ktorá bola vykonaná v predmetnom rodinnom dome dňa 20.03.2014. Policajti vykonávajúci domovú prehliadku, pri prezeraní pivnice našli v kotolni na skrinke starého nábytku v krabici marihuanu, ku ktorej sa obvinený priznal, že patrí jemu, že si ju tam odložil asi pred 15-timi rokmi, kedy túto látku užíval a aj v súčasnosti príležitostne užíva. Ďalej uviedol, že bola vykonaná prehliadka aj jeho izby, kde policajti našli tiež marihuanu v krabici od cigár Vor Men, čierno-zlatej farby, ktorá bola zabalená v igelitovom vrecku s tlakovým uzáverom, ktorú tam mal obvinený odloženú pre vlastnú potrebu a ktorú si zaobstaral na jednom z hudobných festivalov. Na záver uviedol, že spáchania uvedeného skutku ľutuje. Obvinený súhlasil s postupom - podmienečným zastavením trestného stíhania podľa § 216 Trestného poriadku.

	Okrem vlastného priznania obvineného je trestná činnosť obvinenému preukázaná nasledovnými dôkazmi: znaleckým posudkom Kriminalistického a expertízneho ústavu PZ ČES: PPZ-KEU-BA-EXP-XXXXX zápisnicou o vykonaní domovej prehliadky zo dňa 20.03.2014.

	Obvinený je stíhaný za prečin nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 171 ods.1 Trestného zákona, ktorého horná hranica trestnej sadzby predstavuje tri roky.

	Obvinený doposiaľ nebol súdom trestaný. Z miesta trvalého bydliska je hodnotený všeobecne a doposiaľ nebol ani priestupkovo riešený.  

	Súčasne som podľa § 216 ods. 2 Trestného poriadku stanovila obvinenému skúšobnú dobu v trvaní 12 mesiacov, ktorá začne plynúť od právoplatnosti tohto uznesenia. Pokiaľ obvinený bude viesť v skúšobnej dobe riadny život, po jej uplynutí rozhodnem, že sa osvedčil a toto rozhodnutie bude mať účinky definitívneho zastavenia trestného stíhania.  
	
	Vzhľadom na vyššie uvedené skutočnosti bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Barbara Eliašová, LL.M
prokurátorka